লাল সিগন্যালের সামনে একচিলতে অবসর! ওই সময়টুকুর মধ্যেও ঠিক চোখ চলে যাচ্ছে টালিগঞ্জ থানার সামনে রাখা সাদা রঙের তোবড়ানো সেডানটার দিকে। 
লেক মলের সামনে দুর্ঘটনায় মৃত্যু হয়েছিল মডেল-অভিনেত্রী সনিকা সিংহ চৌহানের। আহত হন অভিনেতা বিক্রম চট্টোপাধ্যায়। ঘটনার পর থেকেই বিক্রমের ঘাতক গাড়িটি রাখা টালিগঞ্জ থানার বাইরে। প্রায় ১৭দিন ধরে যে গাড়িটি খবরের শিরোনামে, সেটি চোখের সামনে দেখার সুযোগ ছাড়ছেন না কেউই। গাড়িটি দেখার জন্য দাঁড়িয়ে পড়ছেন পথচলতি মানুষজনও। এমনকী, পকেট থেকে মোবাইল বার করে ভাঙা গাড়ির ছবিও তুলে নিয়ে যাচ্ছেন কেউ কেউ। বেহালার বাসিন্দা সঞ্জীব দত্তের কথায়, ‘‘খবরের কাগজে ও টিভি চ্যানেলে রোজই গাড়িটির ছবি দেখতে পাই। যখন এখান দিয়েই যাচ্ছি, তখন গাড়ির ছবি তুলেই নিলাম।’’ আবার ছবির তোলার কারণ হিসাবে কয়েকজনের ব্যাখ্যা, যে ভাবে গাড়িটি তুবড়ে গিয়েছে, তা ছবি তুলে রাখার মতোই। ঘটনার পর থেকে তিন-চারদিন গাড়িটি অসংরক্ষিত ছিল। সেই সময় অনেকে গাড়ির দরজা খুলেও দেখেন। পরে গাড়িটি ঢেকে গার্ডরেল দিয়ে ঘিরে রাখা হয়। তবে তাতেও উৎসাহীদের দমানো যায়নি।
সোমবারই টালিগঞ্জ থানার পুলিশ সনিকা-বিক্রমের চার বন্ধুর গোপন জবানবন্দির প্রতিলিপি সংগ্রহ করেছে। মঙ্গলবার সেই জবানবন্দি পড়ে দেখেন তদন্তকারীরা। বিক্রমের বিরুদ্ধে ধারা বদলের ক্ষেত্রে চার বন্ধুর জবানবন্দি কীভাবে ব্যবহার করা হবে, তা নিয়ে তদন্তের জন্য গঠিত চার সদস্যের স্পেশাল টিমের মধ্যে আলোচনা হয় বলেই সূত্রের খবর। চলতি সপ্তাহে ফরেন্সিকের রিপোর্ট না এলেও ধারা বদলের জন্য প্রাথমিক তথ্যপ্রমাণ জোগাড়ের কাজ শেষ।